Къэбэрдей-Балъкъэрым и махуэр щIалэгъуалэм ягъэлъапIэ
ШыщхьэуIум и 7-м «Мэшыкъуэ-2016» щIалэгъуа-лэ зэхыхьэм Къэбэрдей-Балъкъэрым и махуэр щагъэлъэпIащ.
Ди республикэм къыбгъэдэкIыу абы яхуеблэгъа гупым ягъэува адыгэ, балъкъэр, къэзакъ пщIантIэ цIыкIухэм лъэпкъ IэщIагъэлIхэмрэ IэпэIэсэхэмрэ я IэдакъэщIэкIхэм я гъэ- лъэгъуэныгъэ, лъэпкъ шхыныгъуэхэм я фестиваль щрагъэкIуэкIащ. Лъэпкъ фащэхэмкIэ, пасэрей хьэкъущыкъухэмрэ унэлъащIэхэмкIэ гъэщIэрэщIат хьэщIэщхэр.
Декоративно-прикладной творчествэмкIэ «Арджэн» студиерат адыгэ щэнхаб-зэм пыщIа хьэпшыпхэр зыгъэхьэзырар. Илъэс 20-м нэблэгъауэ щыIэ а Iуэху-щIапIэр лъэпкъ IэщIагъэхэм я пщIэр къэIэтыным толажьэ, къамылымрэ нартыху сэмбымрэ зэрызэхаухуанэм и щэхухэм ныбжьыщIэхэр хуагъасэ. КъызэгъэпэщакIуэхэм зэрыжаIэмкIэ, «Арджэн» студием лэжьэн зэрыщIидзэрэ ныбжьыщIэ 800-м щIигъу а IэщIагъэм хурагъэджащ.
Къэбэрдей-Балъкъэрым и махуэр Мэшыкъуэ Iэтауэ щагъэлъэпIащ. Махуэ псом лъэпкъ макъамэхэр къеуэу, ди республикэм икIа творческэ гупхэм зыкъагъэлъагъуэу, уэрэдхэр жаIэу ирахьэкIащ.
Къэбэрдей-Балъкъэрым къыбгъэдэкIыу «Мэшыкъуэ-2016»-м хэтыну кIуахэр КъБР-м и Iэтащхьэм и Администрацэм и УнафэщI Къуэдзокъуэ Мухьэмэдрэ КъБР-м и Правительствэм и УнафэщIым и къуэдзэ — Къэбэрдей-Балъкъэрым егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министр Емуз Нинэрэ щахуэзам, ныбжьыщIэхэр зыгъэпIейтей упщIэхэмкIэ зэрызыхуагъэзам и мызакъуэу, форумым щагъэлъэгъуэну я проектхэми тепсэлъыхьащ. Абы зэрыщыжаIащи, республикэм щыпсэухэм я зэхуэдэ гуфIэгъуэщ Рио-де-Жанейрэ щекIуэкI Гъэмахуэ Олимп джэгухэм ди лъэпкъэгъу щIалэ Мудрэн Беслъэн дзюдомкIэ зэпеуэм дыщэ медаль къызэрыщихьар. ЗэIущIэм хэтахэр зэгъусэу Мудрэным ехъуэхъури ди спортсменхэм дяпэкIи ехъулIэныгъэ яIэу я цIэр фIыкIэ къраIуэну зыхуагъэзащ.
«Мэшыкъуэ-2016» Кавказ Ищхъэрэ щIалэгъуалэ зэхыхьэм хэтхэм Урысей Федерацэм и Федеральнэ Зэхуэсым ФедерацэмкIэ и Советым къыбгъэдэкI фIэхъус псалъэ ФедерацэмкIэ Советым и УнафэщIым и япэ къуэдзэ Фёдоров Николай яжриIащ.
— Творческэ жыджэрагъ ббгъэдэлъу, щIэ псори пфIэгъэщIэгъуэну, укъэзыухъуреихь дунейм фIы и лъэныкъуэкIэ зебгъэхъуэжыну ухуеиныр щIалэгъуэм и хьэл нэхъыфI дыдэхэм, уегугъуу пхъумэн хуейхэм ящыщщ. ЩIалэгъуэр дыщэм елъэпIэкIыу жызыIар щыуатэкъым. Нобэ фэ хэкIыпIэ гъэщIэгъуэнхэр къыхыволъхьэ, къалэн гугъухэм зывопщыт, Iуэху еплъыкIэщIэхэр утыку къыволъхьэри, апхуэдэ щIыкIэкIэ ди къэралыр нэхъ лъэщ щIыным фогугъу. Илъэсибл хъуауэ щыIэ «Мэшыкъуэ» щIалэгъуалэ зэхыхьэр щекIуэкIыр Кавказырщ. Ди къэралым и щхьэр лъагэу щIилъагъуж тхакIуэ, сурэтыщI, уэрэдус цIэрыIуэхэм гупсысэ «къигъэхъуапIэ» яхуэхъуу щытащ Кавказыр. Си фIэщ мэхъу мыпхуэдэ зэIущIэхэм дэтхэнэми фи зэфIэкI щэхухэр къызэIуихыну, псэкIэ нэхъ къулей фищIыну, фи мурадым фызэрыхуэкIуэн гушхуэныгъэ, гупсысэ, мурадыщIэ куэд къывитыну, — жиIащ Фёдоровым.
«Мэшыкъуэ-2016» щIалэгъуалэ зэхыхьэм и пресс-IуэхущIапIэ.
